लादेन की हत्या से सबक सीखे भारत : बॉलीवुड  
बॉलीवुड की नामचीन हस्तियों ने कहा कि भारत को भी चाहिए कि वह दाउद जैसे भगोड़े आतंकवादियों के खिलाफ कार्रवाई करे।
बॉलीवुड की नामचीन हस्तियों ने कहा कि यदि अमेरिका, पाकिस्तान की सरजमीं में घुस सकता है और अल कायदा के सरगना ओसामा बिन लादेन की हत्या कर सकता है तो भारत को भी चाहिए कि वह 26/11 के मुंबई हमलों के दोषियों को न्याय के कटघरे में लाए और उसे दाउद इब्राहिम जैसे भगोड़े आतंकवादियों के खिलाफ कार्रवाई करनी चाहिए।  निर्देशक पुनीत मल्होत्रा ने ट्विटर पर लिखा, क्या हम कभी वहां जा सकेंगे और 26/11 की साजिश रचने वालों को निशाना बना सकेंगे? ओसामा को मारे जाते देख बेहद अच्छा महसूस कर रहा हूं लेकिन युद्ध अभी खत्म नहीं हुआ है। क्या पाकिस्तान 26/11 के आतंकवादियों को हमें सौंपेगा या उन्हें अभी भी सबूतों की जरूरत है? क्या वे अभी भी यह मानते हैं कि आतंकवादी वहां नहीं छिप रहे हैं। फिल्मकार कुणाल कोहली ने भी इसी तरह की भावना और प्रश्न किए कि यदि अमेरिका पाकिस्तान में ओसामा का पीछा कर सकता है तो भारत को किस चीज ने ऐसा करने से रोक रखा है?